Gevangene eis vrylating omdat hy vroeër ‘sterf’(Argieffoto) ŉ Gevangene wat ŉ lewenslange vonnis in die Amerikaanse deelstaat Iowa uitdien, het die hof gevra om hom vry te laat omdat hy vier jaar gelede “dood” is. RTE berig die appèlhof in Iowa het toegegee Benjamin Schreiber se motivering is wél baie oorspronklik, maar het ook gesê dis nie oortuigend nie. Schreiber is ŉ lewenslange vonnis sonder die opsie van parool opgelê nadat hy in die 1990’s ŉ man doodgeslaan het. In Maart 2015 het hy baie siek geword toe nierstene tot sepsis gelei het. Hy is bewusteloos na ŉ hospitaal gehaas waar dokters die “dooie” man” vyf keer moes bybring. Hy het daarna ŉ operasie ondergaan om die skade wat deur die nierstene aangerig is, te herstel. Die 66-jarige Schreiber is later terug tronk toe, het RTE berig. In ŉ hofaansoek wat hy in April verlede jaar ingedien het, voer Schreiber aan omdat hy tydelik dood was, is sy lewenslange vonnis dan ook tegnies uitgedien. Sy regsverteenwoordiger het aangevoer dat Schreiber lewenslange tronkstraf sonder parool opgelê is, maar nie “lewenslank plus een dag nie”. Die distrikshof het nie hiervoor geval nie en het die saak as “onoortuigend en sonder meriete bestempel”. Schreiber het geappelleer, maar die appèlhof het vandeesweek bevind hy kan nie sy brood aan al twee kante gebotter hê nie. “Schreiber is óf lewend, in welke geval hy in die tronk moet bly, óf hy is dood en dan is daar geen sin in die appèlsaak nie,” het die hof in ŉ ses bladsy lange uitspraak gesê. Die laaste spyker in Schreiber se regsdoodskis was toe die hof bevind het sy vonnis sal eers eindig die dag dat ŉ dokter hom amptelik dood verklaar. Schreiber is sedert 1996 in die tronk. Hy is skuldig bevind aan die moord op ŉ 39-jarige man in ŉ komplot wat hy saam met die man se vriendin bekook het, het RTE berig.